KOMISIJOS SPRENDIMAS
2006 m. kovo 7 d.
iš dalies keičiantis Sprendimo 2002/308/EB, nustatančio patvirtintų zonų ir patvirtintų ūkių, atsižvelgiant į vienos ar kelių žuvų ligų - virusinės hemoraginės septicemijos (VHS) arba infekcinės hematopoetinės nekrozės (IHN) - paplitimą, sąrašus, I ir II priedus
(pranešta dokumentu Nr. C(2006) 683)
(Tekstas svarbus EEE)
(2006/214/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. sausio 28 d. Tarybos direktyvą 91/67/EEB dėl gyvūnų sveikatos reikalavimų, reglamentuojančių akvakultūros gyvūnų ir jų produktų teikimą į rinką (1), ypač į jos 5 ir 6 straipsnius,
kadangi:
(1)
Komisijos sprendime 2002/308/EB (2) pateikiamas patvirtintų zonų ir patvirtintų žuvininkystės ūkių, esančių nepatvirtintose zonose, atsižvelgiant į tam tikras žuvų ligas, sąrašas.
(2)
Italija pateikė patvirtinamuosius dokumentus, siekdama gauti patvirtintų zonų, kuriose neužfiksuota virusinės hemoraginės septicemijos (VHS) ir infekcinės hematopoetinės nekrozės (IHN) atvejų, statusą tam tikroms jos teritorijoje esančioms zonoms. Dėl šiose zonose esančių ūkių specialaus gamybos ciklo kai kuriose šiose zonose neįmanoma imti mėginių remiantis 2001 m. vasario 22 d. Sprendimu 2001/183/EB, nustatančiu mėginių ėmimo planus ir diagnostinius metodus, taikomus diagnozuoti ir patvirtinti tam tikras žuvų ligas, ir panaikinančiu Sprendimą 92/532/EEB (3).
(3)
Rengiant Sprendimą 2001/183/EB tokia gamyba nebuvo numatyta. Tačiau pateikti dokumentai rodo, kad šiose zonose gyvūnų sveikatos būklė yra tokia pati kaip ir zonose, kuriose buvo paimta mėginių remiantis Sprendimu 2001/183/EB. Todėl šios zonos atitinka Direktyvos 91/67/EEB 5 straipsnyje nustatytus reikalavimus. Dėl to jos atitinka patvirtintų zonų statuso reikalavimus ir turėtų būti įtrauktos į patvirtintų zonų sąrašą.
(4)
Prancūzija pateikė patvirtinamuosius dokumentus, siekdama gauti patvirtintų zonų, kuriose neužfiksuota virusinės hemoraginės septicemijos (VHS) ir infekcinės hematopoetinės nekrozės (IHN) atvejų, statusą tam tikroms jos teritorijoje esančioms zonoms. Pateikti dokumentai rodo, kad šios zonos atitinka Direktyvos 91/67/EEB 5 straipsnyje nustatytus reikalavimus. Todėl jos atitinka patvirtintų zonų statuso reikalavimus ir turėtų būti įtrauktos į patvirtintų zonų sąrašą.
(5)
Austrija, Vokietija ir Italija pateikė patvirtinamuosius dokumentus, siekdamos gauti nepatvirtintoje zonoje esančio patvirtinto ūkio, kuriame neužfiksuota VHS ir IHN atvejų, statusą tam tikriems ūkiams jų teritorijoje. Pateikti dokumentai rodo, kad šie ūkiai atitinka Direktyvos 91/67/EEB 6 straipsnyje nustatytus reikalavimus. Todėl jie atitinka patvirtintų ūkių, esančių nepatvirtintoje zonoje, statuso reikalavimus ir turėtų būti įtraukti į patvirtintų ūkių sąrašą.
(6)
Vokietija pranešė apie IHN atvejus dviejuose ūkiuose, kurie anksčiau buvo laikomi neapsikrėtę ta liga. Tačiau ūkiuose nebuvo užfiksuota VHS ligos atvejų. Todėl šių ūkių nebegalima nurodyti Sprendime 2002/308/EB kaip neapsikrėtusių IHN liga.
(7)
Todėl reikėtų atitinkamai iš dalies pakeisti Sprendimą 2002/308/EB.
(8)
Šiame Sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2002/308/EB iš dalies keičiamas taip:
1)
I priedas pakeičiamas šio sprendimo I priedo tekstu.
2)
II priedas pakeičiamas šio sprendimo II priedo tekstu.
2 straipsnis
Šis sprendimas skirtas valstybėms narėms.
Priimta Briuselyje, 2006 m. kovo 7 d.